钦定古今图书集成/明伦汇编/氏族典/第119卷 > 陈庆之
## 钦定古今图书集成/明伦汇编/氏族典/第119卷 > 陈庆之

按《梁书陈庆之传》：“庆之，字子云，义兴国山人也。幼从
高祖。高祖性好棋，每从夜达旦不辍。等辈皆倦寐，惟
庆之不寝，闻呼即至，甚见亲赏。从高祖东下，平建邺，
稍为主书，除奉朝请。普通中，以庆之为武威将军，除
宣猛将军，文德主帅。普通七年，安西将军元树出征
寿春，除庆之假节，总知军事，转东宫直阁，赐爵关中”
侯。大通初，魏北海王元颢自拔来降，求立为魏主。高
祖以庆之为假节、飙勇将军，送元颢还北。颢于涣水
即魏帝号，授庆之使持节、镇北将军、护军、前军大都
督，进卫将军、徐州刺史、武都公，仍率众而西。魏军三
十馀万，庆之率骑三千逆战破之，进赴虎牢。魏主元
子攸奔并州，百僚奉迎颢入洛阳宫。颢以庆之为侍
中、车骑大将军、左光禄大夫。既而魏军号百万，挟魏
主元子攸来攻颢，洛阳陷。庆之马步数千，结阵东反，
军人死散，庆之乃落须发为沙门，间行至都，仍以功
除右卫将军，封永兴县侯。出为持节、都督缘淮诸军
事、奋武将军、北兖州刺史。中大通二年，除都督南北
司、西豫、豫四州诸军事、南北司二州刺史。大同二年，
魏遣将侯景率众七万寇楚州，庆之击破之。进号“仁
威将军。”五年，卒，时年五十六。赠散骑常侍、左卫将军，
谥曰武。长。子昭嗣。